《目则山》
清代·高晫

削出目则山，矗起阿僰部。舍马从步入，路仄足迹聚。

泥湿苔如镜，石锐势若拒。攀援断藤行，数起而数仆。

山脚霞未明，山腰日已午。曲径从今日，草木自万古。

丛丛回寒风，霏霏染翠羽。仿佛露崇冈，蛮营列山坞。

废灶留残烟，道傍拾遗弩。泠然泉声落，似犹杂金鼓。

盘顶云雾开，秀峰若可数。恍惚见吴山，慰此行路苦。

未敢舒鸾啸，恐惊豺虎怒。

作者简介：高晫，字元中，襄陵人，清朝政治人物、进士出身。顺治十五年，登戊戌科进士，官至苏州府知府。著有《滇游草》、《新安近咏》等。